Rockfest järjestetään Tampereella, ellei toisin määrätä – monet festarit miettivät nyt, mitä kesän tapahtumille käy

Kesän festareiden valmistelu on hyvässä vauhdissa koronavirustoimista huolimatta. Yksi kesän suurimmista tapahtumista on Hyvinkäältä Tampereelle siirtyvä Rockfest, jonka pääesiintyjinä ovat muun muassa Iron Maiden, Nightwish ja Sabaton. – Tällä hetkellä elämme viranomaismääräysten mukaisesti. Tämänhetkisen tiedon mukaan yli 500 henkilön tapahtumien kielto päättyy 31. toukokuuta, toteaa tapahtuman promoottori Timo Isomäki . Isomäen mukaan Rockfest on kartoittanut vaihtoehtoja tapahtuman peruuntumisen tai siirtymisen varalle, mutta toistaiseksi tapahtuman valmistelut jatkuvat normaalisti. – Useat festivaalit ovat samassa tilanteissa kuin me. Olemme viestineet Arkadianmäelle, että tarvitsemme päätöksiä suhteellisen nopealla aikataululla, koska käynnissä ovat koko ajan isot työmaat ja valmistelut ensi kesälle, hän sanoo. Tapahtuman lipuista on myyty jo noin 80 prosenttia, eikä lippuperuutuksia ole Isomäen mukaan tullut. Lauantain sekä kolmen päivän VIP- ja Premium-liput ovat loppuunmyytyjä.